**ПРАВИЛА ЗАШТИТЕ ОД ПОЖАРА**

На основу члана 57. став 1. тачка 1. Закона о основама система образовања и васпитања (“Сл. гласник РС”, бр. 72/09 и 52/11), а у складу са чланoм 28. став 1. Закона о заштити од пожара (“Сл. гласник РС”, бр. 111/09), Школски одбор Основне школе "Васа Пелагић" из Београда је на седници дана 12.12.2012. године, донео

**ПРАВИЛА ЗАШТИТЕ ОД ПОЖАРА**

I ОПШТЕ ОДРЕДБЕ

***Предмет Правила***

**Члан 1.**

Правила заштите од пожара Основне школе "Васа Пелагић", (у даљем тексту: Правила ), обухватају:

1) организацију технолошких процеса на начин да ризик од избијања и ширења пожара буде отклоњен, а да у случају његовог избијања буде обезбеђена безбедна евакуација људи и имовине и спречено његово ширење у свим просторијама Oсновне школе "Васа Пелагић" (у даљем тексту: Школа);

2) заштиту од пожара са потребним бројем лица оспособљених за обављање послова заштите од пожара;

3) доношење Плана евакуације и упутства за поступање у случају пожара;

4) начин оспособљавања запослених за спровођење заштите од пожара;

5) права и обавезе директора и запослених у вези са спровођењем заштите од пожара, њихова одговорност због непридржавања прописаних мера заштите од пожара;

**Члан 2.**

Заштита од пожара обухвата скуп мера и радњи које се у Школи предузимају ради планирања, организовања и спровођења заштите од пожара, за спречавање избијања и ширења пожара, откривање и гашење пожара, спасавање људи и имовине, заштиту животне средине, утврђивање и отклањање узрока пожара, као и за пружање помоћи код отклањања последица проузрокованих пожаром.

***Појмови***

**Члан 3.**

1) Пожар је процес неконтролисаног сагоревања којим се угрожавају живот и здравље људи, материјална добра и животна средина;

2) Експлозија је процес наглог сагоревања који настаје као последица употребе запаљивих течности и гасова и осталих горивих материја које са ваздухом могу створити експлозивну смешу, праћену ударним таласом притиска продуката сагоревања и порастом температуре, као и наглог разарања плашта посуда услед непланираног или неконтролисаног ширења флуида и разлетања делова уређаја, технолошке опреме или објеката, којим се угрожавају живот и здравље људи и материјална добра;

3) Хаварија је разарање основних склопова постројења у привредним, јавним и другим објектима које представља опасност за живот и здравље људи, за материјална добра и избијање пожара;

4) Спасавање представља интервенцију ватрогасно-спасилачких и ватрогасних јединица ради заштите људских живота, телесног интегритета и материјалних добара приликом пожара, хаварија и других ванредних догађаја, у складу с посебним законом.

II ОРГАНИЗАЦИЈА ЗАШТИТЕ ОД ПОЖАРА

***Начело превенције и сталности***

**Члан 4.**

У школи је обавезно организовање спровођења превентивних мера заштите од пожара с потребним бројем лица стручно оспособљених за спровођење заштите од пожара.

За обављање послова из предходнох става може се уговором ангажовати привредно друштво односно друго правно лице које испуњава прописане услове и има овлашћење Министарства за обављање ових послова, као лице задужено за организацију и спровођење превентивних мера заштите од пожара.

До ангажовања правног лица из става 2. овог члана послове из става 1. овог члана лице задужено за организацију и спровођење превентивних мера заштите од пожара је Референт заштите од пожара који је обучен за обављање ових послова, тј. који је положио стручни испит за раднике који раде на пословима заштите од пожара.

**Члан 5.**

Превенција заштите од пожара обезбеђу је се планирањем и спровођењем превентивних мера и радњи тако да се што ефикасније спречи избијање пожара, а да се у случају избијања пожара ризик по живот и здравље људи и угрожавање материјалних добара као и угрожавање животне средине сведе на најмању могућу меру и пожар ограничи на самом месту избијања.

Заштита од пожара се организује и непрекидно спроводи на свим местима и у свим објектима који су изложени опасности од пожара.

***Санациони план***

**Члан 6.**

Школа доноси санациони план за отклањање последица пожара.

Санациони план доноси директор школе а нацрт сачињава лице задужено за организацију и спровођење превентивних мера заштите од пожара.

Санациони план садржи: стање, мере, процену утицаја на живот и здравље људи, процену утицаја на животну средину, носиоце, начин, динамику и средства за реализацију плана.

III МЕРЕ ЗАШТИТЕ ОД ПОЖАРА

**Члан 7.**

Основни циљ прописаних мера заштите од пожара јесте заштита живота људи, телесног интегритета, материјалних добара и животне средине.

У циљу спречавања избијања и ширења пожара, откривања и гашења пожара, спасавања људи и имовине, заштите животне средине, утврђивања и отклањања узрока пожара, као и  пружања помоћи код отклањања последица проузрокованих пожаром у објектима Школе, као и на просторима око ње, примењују се следеће мере:

Просторни и урбанистички план, поред услова прописаних посебним законом, садрже:

1) изворишта снабдевања водом и капацитет градске водоводне мреже који обезбеђују довољно количине воде за гашење пожара;

2) удаљеност између зона предвиђених за стамбене и објекте јавне намене и зона предвиђених за индустријске објекте и објекте специјалне намене;

3) приступне путеве и пролазе за ватрогасна возила до објеката;

4) безбедносне појасеве између објеката којима се спречава ширење пожара.

Орган надлежан за доношење просторног, односно урбанистичког плана, дужан је да у року од 60 дана од дана одређеног за разматрање обавестиМинистарство о доношењу просторног и урбанистичког плана.

**Члан 8.**

Главни пројекат заштите од пожара израђује привредно друштво односно друго правно лице које је уписано у одговарајући регистар за обављање делатности израде техничке документације, које има овлашћење Министарства за израду Главног пројекта заштите од пожара и има запослена лица са лиценцом за израду пројекта заштите од пожара.

**Члан 9.**

У циљу спречавања избијања и ширења пожара, откривања и гашења пожара, спасавања људи и имовине, заштите животне средине, утврђивања и отклањања узрока пожара, као и  пружања помоћи код отклањања последица проузрокованих пожаром у објектима Школе, као и на просторима око ње, примењују се следеће мере:

1. При пројектовању и извођењу радова, адаптација, реконструкција на постојећим објектима или новим објектима, уградња уређаја и опреме у тим објектима примењују се законом прописани технички нормативи и стандарди заштите од пожара.
2. Објекти морају да буду снабдевени хидрантима, апаратима и другом прописаном опремом и уређајима за гашење пожара, чији су број, врста и локација утврђени планом заштите од пожара и прописаним техничким нормативима и стандардима.
3. Електричне, вентилационе, топлотне, громобранске, канализационе и друге инсталације и уређаји у објектима морају да буду изведени односно постављени тако да не представљају опасност од пожара.
4. Рад са отвореном ватром, уређајима са усијаним површинама, апаратима за заваривање, резање и лемљење може да се обавља у просторијама тек пошто се претходно прибави одобрење и предузму прописане мере заштите од пожара и обезбеде средства за гашење пожара.
5. Боце са компримираним гасовима и гасовима у течном стању употребљавају се и држе у складу са важећим прописима.
6. Истрошени материјал, масти, уља, покварене боје, масне крпе, пуцвал, памучна, пластична и друга амбалажа, дрвена пиљевина, као и други отпадни материјал морају се по завршетку рада, односно радне смене изнети из радних просторија и одлагати на место које одреди одговорни радник на задацима и пословима заштите од пожара.
7. Ускладиштење материјала у магацинима и другим просторијама врши се у складу са важећим прописима и стандардима.
8. Димњаци, димоводи, ложишни објекти, чисте се према прописима и стандардима који важе за димничарске услуге о чему се сачињава посебан записник.
9. На таванима и поткровљима објекта забрањено је држање било каквог материјала и опреме, изузев опреме и средстава за гашење пожара.
10. Запаљива течност и течни нафтни гас не смеју се преко канализационе мреже одводити у главну канализациону мрежу.
11. У просторијама школе забрањена је употреба решоа, грејалица, електричних радијатора и других сличних термо-електричних апарата; грејних тела, осим у посебно опремљеним просторијама за ту намену.
12. Обавезно је искључивање термо-електричних апарата и уређаја и других грејних тела након употребе.
13. Прилазни путеви, улазни, излазни, пролазни и степеништа у објектима морају увек да буду слободни за несметан пролаз.

Вршење запаљивих и других пожарно опасних радњи изван просторија које су за такве радње намењене, може да се дозволи само под условом да су предузете одговарајуће мере заштите од пожара.

***Уређаји за откривање и гашење пожара***

**Члан 10.**

У школи је обавезна је уградња уређаја који омогућавају благовремено откривање и јављање пожара.

Уређаји, опрема и средства намењена за гашење пожара, као и уређаји за аутоматску дојаву и сигнализацију пожара у објектима и просторијама Школе могу да се користе само ако одговарају важећим стандардима или по добијању атеста од овлашћене стручне организације.

Уређаји, опрема и средства за гашење пожара постављају се на приступачна и видна места у Школи и могу да се употребљавају само за локализовање и гашење пожара.

Сва средства и уређаји из овог члана одржавају се у исправном стању и о томе се води уредна евиденција, коју води задужено лице ангажованог правног лица, односно Референт за заштиту од пожара.

IV ПЛАН ЕВАКУАЦИЈЕ И УПУТСТВА ЗА ПОСТУПАЊЕ У СЛУЧАЈУ ПОЖАРА

**Члан 11.**

Ради спровођења прописаних и наложених мера заштите од пожара, као и других послова и задатака прописаних законом и другим прописима из области заштите од пожара, овим Правилима у складу са законом, Школа доноси План евакуације и упутства за поступање у случају пожара, тј. шему евакуације.

План евакуације и упутства за поступање у случају пожара (шема евакуације) из става 1.  овог члана морају бити истакнути на видљивом месту.

V НАЧИН ОСПОСОБЉАВАЊА ЗАПОСЛЕНИХ ЗА СПРОВОЂЕЊЕ ЗАШТИТЕ ОД ПОЖАРА

**Члан 12.**

Лице задужено за организацију и спровођење превентивних мера заштите од пожара, обавља следеће послове:

* · стара се о примењивању прописаних мера заштите од пожара,
* · прати спровођење програма мера заштите од пожара,
* · унапређује систем мера заштите од пожара,
* · стара се о благовременом обучавању и провери знања  радника из области заштите од пожара и о томе води евиденцију,
* · брине о одржавању у исправном стању и о наменској употреби средстава и опреме за гашење пожара,
* · обавља и друге послове по налогу  директора Школе.

**Члан 13.**

Школа подстиче, усмерава и обезбеђује јачање свести о значају заштите од пожара кроз систем образовања и васпитања, научно-истраживачког и технолошког развоја, усавршавања у процесу рада, као и јавног информисања.

***Основна обука запослених***

**Члан 14.**

Основна обука из области заштите од пожара организује се за све запослене, најкасније у року од једне године од дана ступања на рад.

Основну обуку и практичну проверу знања запослених обављају правна лица која испуњавају одређене услове и имају одобрење Министарства и лица која раде на пословима заштите од пожара.

Програм основне обуке доноси послодавац, тј. директор школе  по прибављеној сагласности Министарства.

Провера знања запослених врши се једном у три године.

**Члан 15.**

Запослени су дужни да присуствују обуци и провери знања из области заштите од пожара и да се у раду придржавају прописаних упутстава, упозорења, забрана, мера заштите од пожара, као и да у случају пожара приступе гашењу пожара.

VI ПРАВА И ОБАВЕЗЕ ДИРЕКТОРА И ЗАПОСЛЕНИХ У ВЕЗИ СА СПРОВОЂЕЊЕМ ЗАШТИТЕ ОД ПОЖАРА

**Члан 16.**

**Директор Школе:** у области организовања спровођења и унапређења заштите од пожара, поред послова које су му стављени у надлежност законом и прописима донетим на основу закона, врши и следеће послове:

- стара се о обезбеђењу средстава, утврђује потребна средства заштиту од пожара и на бази расположивих средстава, одобрава њихово коришћење;

- остварује увид у стање организације заштите од пожара и степена безбедности и предузима потребне мере у циљу унапређења заштите од пожара;

- разматра инспекцијске и друге налазе, извештаје и решења и предузима мере да се утврђени недостаци отклоне у датим роковима;

- утврђује материјалну и другу одговорност запослених због непридржавања прописаних и наложених мера заштите људи и имовине од пожара;

- врши и друге послове који доприносе унапређивању заштите од пожара.

- покреће дисциплински поступак против запослених који се не придржавају заштите од пожара;

**Члан 17.**

**Секретар школе** у вршењу послова заштите од пожара има права и обавезе:

- утврђује и координира све послове у вези са заштитом од пожара јединствене примене мера заштите од пожара на свим пословима у објекту;

- учествује у изради Правила заштите од пожара и Програма обуке запослених ,

- предлаже поједине мере и решења у вези са организацијом заштите од пожара у  Школи;

- контролише спровођење мера заштите од пожара;

- дужан је  да контролише отклањање недостатака у вези са заштитом од пожара наложено решењем инспектора противпожарне заштите и референта заштите од пожара;

- даје по потреби  упутства наставницима и осталим запосленим за примену мера заштите од пожара и контролише реализацију тих налога;

- прати  правилну примену ових Правила и других прописа из области заштите од пожара;

- предлаже покретање дисциплинског поступка против запослених који се не придржавају заштите од пожара;

- врши и друге послове утврђене важећим прописима и овим Правилима.

**Члан 18.**

**Референт противпожарне заштите** има следећа права и обавезе:

- да прати прописе из области заштите од пожара као и техничка достигнућа из те области и предлаже њихову примену ради унапређивања заштите од пожара;

- да познаје организацију рада и да зна које се све могу опасности појавити да дође до пожара при раду уопште;

- да остварује сарадњу са стручним службама ради унапређивања противпожарне заштите у објекту;

- да спроводи превентивне мера заштите од пожара утврђене важећим законом о заштити од пожара и другим прописима из области заштите од пожара, овим Правилима и другим актима из области заштите од пожара;

- да обилази објекат ради контролисања стања противпожарне безбедности у утврђивања уочених недостатака по питању заштите од пожара;

- да утврђене недостатке унесе у записник и да на основу истог сачини предлог мера и налог за одклањање недостатака и о истом обавештава директора Школе;

- контролише спровођење утврђених или наложених мера заштите од пожара;

- редовно контролише функционисање уређаја за  ручну дојаву пожара;

- утврђује број и размештај ватрогасних апарата, опреме и справа за гашење пожара и истовремено контролише њихову исправност и предузима потребне мере ради њихове замене, поправке сервисирања и сл.;

- сарађује са правним лицима око израде  аката из области заштите од пожара;

- предузима потребне мере да се донесе  програм основне обуке из области заштите од пожара и након његовог доношења изврши обука запослених и проверава њихову обученост у циљу постизања пуне приправности и спремности за извршење задатака када до пожара дође;

- у случају избијања пожара непосредно учествује у утврђивању узрока пожара и о томе подноси писмену информацију директору Школе;

- редовно извештава   директора Школе о свим појавама и променама из области заштите од пожара и предлаже конкретне мере које треба предузети;

**Члан 19.**

**Запослени** непосредно учествују у спровођењу и унапређивању послова односно општих и посебних мера заштите људи и имовине у складу са важећим законом, другим прописима из области заштите од пожара, овим Правилма и другим актима у вези са заштитом од пожара, а нарочито:

- да се оспособљавају (обучавају) за непосредно примењивање мера заштите од пожара, отклањања узрока и појава које могу довести до пожара као и последица насталих евентуалним пожаром;

- да у току рада стално прате и контролишу рад, функционисање и исправност уређаја, апарата, инсталација и других средстава рада у непосредној радној околини и да сваки квар или неисправност одмах пријаве непосредном руководиоцу;

- да поштују наложене, утврђене и истакнуте мере, упозорења, забране и дате налоге у вези са заштитом од пожара у радним и другим просторијама;

- да се старају да прилази, електроразводним ормарима, ватрогасним апаратима, хидрантима и другим средствима и опреми за гашење пожара буде слеободан.

***Одговорност запослених због непридржавања прописаних и наложених мера***

**Члан 20.**

Запослени у Школи дужни су да се у свом раду придржавају прописаних упутстава, упозорења, забрана, мера заштите од пожара, као и да у случају пожара приступе гашењу пожара.

Не придржавање мера наведених у претходном члану представља тежу повреду радних обавеза и радне дисциплине.

**Члан 21.**

Правила се примењују на све запослене, као и на друга лица која по било којем основу раде или изводе радове у Школи.

VI ТЕХНИЧКА ОПРЕМА И СРЕДСТВА ЗА ГАШЕЊЕ ПОЖАРА

**Члан 22.**

О одржавању ватрогасних справа, опреме и средстава за гашење пожара стара се стручна служба за заштиту од пожара, коју уговором ангажује Школа и лице задужено за организацију и спровођење превентивних мера заштите од пожара.

**Члан 23.**

Средства за гашење пожара морају да се налазе на означеним видним и приступачним местима и увек у исправном стању, а сервисирање и контролно испитивање апарата за гашење пожара врши се код овлашћене установе.

VII ПОСТУПАК У СЛУЧАЈУ ПОЖАРА И ДУЖНОСТИ ЗАПОСЛЕНИХ

**Члан 24.**

Сваки запослени који примети пожар дужан је да га угаси ако то може да учини без опасности по себе или другог лица, а уколико то није случај, дужан је да о пожару одмах обавести територијалну ватрогасну јединицу, као и секретаријат унутрашњих послова.

**Члан 25.**

За време пожара, сви присутни и позвани радници дужни су да се придржавају и извршавају налоге руководиоца гашења пожара.

**Члан 26.**

Гашење пожара и спашавање људи и имовине врши се док се пожар не угаси, односно спашавање не заврши.

VIII ЗАВРШНЕ ОДРЕДБЕ

**Члан 27.**

На сва питања из области заштите од пожара која нису регулисана овим Правилима примењиваће се важећи закони и прописи.

**Члан 28.**

За спровођење овог Правилника стара се директор Школе.

**Члан 29.**

Овај Правила ступају на снагу наредног дана од дана објављивања на огласној табли школе.

**Члан 30.**

Даном доношења ових Правила престаје да важи Правилник о заштити од пожара дел. бр.267-2/2 од 09.03.2011. године.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бојкица Искреновић